Inden to amerikanske kvinder blev dræbt af løbsk vandscooter i Københavns Havn, skabte en flok venner flere farlige situationer, hvor mennesker var i livsfare, siger tiltalen

Tragedien den 6. maj i Københavns Havn, hvor de amerikanske udvekslingsstuderende Leah Bell og Linsey Malia blev dræbt af en løbsk vandscooter, skyldtes otte unges kådhed og vanvittige sejlads, der også bragte flere andre mennesker i livsfare i minutterne inden ulykken.

Det mener anklagemyndigheden ved Københavns politi, der har rejst tiltale mod den 24-årige fører af vandscooteren for uagtsomt manddrab, men som også har tiltalt ham og hans syv kammerater for at have bragt andre tilfældige menneskers liv i fare i havnen.

Leah og Linsey blev dræbt i vandscooter-tragedien

Det fremgår af anklageskriftet, som Ekstra Bladet har fået indsigt i.

Efter ulykken blev den 24-årige varetægtsfængslet, mens hans syv kammerater, seks unge mænd og en kvinde, blev løsladt.

Hensynsløs sejlads

Men efterforskningen har vist, mener politiet, at alle otte sejlede fuldkommen hensynsløst i havnen, hvor der var to andre alvorlige tæt-på situationer kort før ulykken. Politiet har blandt andet fået en række videoer optaget af vidner.

Politiet mener også, at den 24-åriges kammerater forsætligt skabte store bølger med deres vandscootere tæt på den udlejningsbåd fra firmaet GoBoat, hvor Leah Bell og Linsey Malia sad sammen med fem andre amerikanske studenter.

Udlejningsbåden sejlede langsomt ved Christians Brygge mod syd, da vandscooterne skabte bølger ved båden. Da den 24-årige, der havde sin kæreste på bagsædet af vandscooteren, sejlede med høj hastighed direkte mod udlejningsbåden, mistede han herredømmet over vandscooteren på grund af de bølger, som kammeraterne havde skabt, siger anklageskriftet.

Se også: Studerende overlevede vandscooter-tragedie: Der var så meget blod

Han ramte GoBoaten direkte cirka kl. 19.40, og den ene kvinde døde momentalt af hjernelæsioner, mens den anden døde næste dag kl 01.13 på hospitalet. En tredje passager brækkede kæben. Den 24-åriges kæreste blev slynget i vandet, men han reddede hende op, inden han flygtede fra ulykken.

artiklen fortsætter under billedet

Politiets teknikere undersøger den påsejlede GoBoat. Foto: Kenneth Meyer

Det omfattende anklageskrift mod de otte unge, der nægter sig skyldige, beskriver to farlige episoder inden ulykken.

Farlig chikane mod andre på vandet

De otte sejlede hasarderet, med for høj hastighed og chikanerede andre trafikanter på vandet - og det skete i forening og fælles forståelse, lyder tiltalen.

Først sejlede vandscooterne ved Nokken meget hurtigt mod en speedbåd og drejede først af i sidste øjeblik, så passagererne blev oversprøjtet med vand, og der var en reel fare for, at ramme speedbåden og passagererne.

Kort efter sejlede vandscooterne hurtigt og hasarderet forbi en båd med to personer, som begyndte at gynge voldsomt, så der var fare for, at båden og personerne ombord blev ramt.

Onkel til vandscooter-offer: Hun var en skinnende stjerne

Derefter fortsatte de vanvidssejladsen i havnen og satte kursen mod GoBoaten med syv passagerer. Sekunder efter var tragedien en realitet.

Den 24-årige er som den eneste tiltalt for uagtsomt manddrab, men han og de syv venner er også tiltalt efter straffelovens § 252, der kan give op til otte års fængsel for at bringe menneskeliv i fare ved grov kådhed og hensynsløs opførsel.

De er også alle tiltalt for flere overtrædelser af lov om sikkerhed til søs - herunder at have forvoldt en søulykke - søvejsreglerne og havnereglementet.

Alle flygtede efter ulykken

Den 24-årige er endvidere tiltalt efter straffeloven for at være flygtet fra ulykken. De syv kammerater er tiltalt efter søloven for at have undladt at hjælpe ofrene og være flygtet fra stedet.

24-årig dræbte to unge kvinder: Det var hans første tur på vandscooter

Alle otte blev anholdt af en massiv politistyrke i Brøndby Havn, efter at de var kommet i land.

Anklageskriftet afslører også, at den 24-årige ikke som krævet havde førerbevis til speedbåd. Det havde en 30-årig kammerat heller ikke.

Under retssagen, der endnu ikke er berammet, kræver politiet fem af vandscooterne konfiskeret.

Vidne: Vandscooter sejlede i fuld fart mod båd med unge piger

Den 14. september fik den 24-årige sin varetægtsfængsling forlænget.

Han græd i landsretten og ville løslades, men hans fortid med domme for vold, særlig farlig vold og røveri gjorde, at landsretten mente, han fortsat skal være fængslet. Han erkender, at han var skyld i ulykken, men nægter sig skyldig i uagtsomt manddrab under særligt skærpende omstændigheder.

- Hans reaktion er meget præget af anger, sagde advokat Jane Ranum ifølge Ritzau. I fængslet behandles han med medicin og samtaleterapi.